b"\n_START_ARTICLE_\nAbellera vermella\n_START_SECTION_\nMorfologia\n_START_PARAGRAPH_\nOphrys tenthredinifera \xc3\xa9s una planta de 10 a 60 cm d'al\xc3\xa7ada amb dos tubercles. Tija erecta i lleugerament flexuosa. Amb 3 a 8 fulles basals ovatolanceolades o oblongues. Espigues de tres a vuit flors: tenen un label de grans dimensions. El label \xc3\xa9s trilobat marr\xc3\xb3 fosc, amb el l\xc3\xb2bul central vellutat, trapezo\xc3\xafdal, allargat i bombat. El label de color marr\xc3\xb3 vermell\xc3\xb3s d'uns 13 a 18 mm de longitud t\xc3\xa9 tres l\xc3\xb2buls amb els dos laterals triangulars diminuts, que estan lleugerament girats cap endavant amb uns p\xc3\xa8ls fins blanquinosos. El l\xc3\xb2bul intermedi \xc3\xa9s glabre i m\xc3\xa9s gran que els laterals: t\xc3\xa9 a l'extrem una indentaci\xc3\xb3 amb una petita protuber\xc3\xa0ncia groga cap amunt. L'esp\xc3\xa8cul \xc3\xa9s de color marr\xc3\xb3 al centre, l'extrem inferior blanquin\xc3\xb3s groguenc, l'extrem superior amb una gran taca blanca._NEWLINE_T\xc3\xa9 els t\xc3\xa8pals externs c\xc3\xb2ncaus, amb el marge revolut, d'un rosat purpuri o blancs, amb els nervis verds; els tres t\xc3\xa8pals externs d'uns 7 mm de longitud. Els t\xc3\xa8pals interns s\xc3\xb3n bastant m\xc3\xa9s petits que els externs, amples i triangulars, per\xc3\xb2 del mateix color rosat que els externs, i fan un gran contrast amb els tons foscos del label. Aquesta esp\xc3\xa8cie \xc3\xa9s variable en els seus dibuixos i gradaci\xc3\xb3 de color. Els canvis afecten les dimensions, color i forma del label i en menor mesura la de la planta."